**AIŠKINAMASIS RAŠTAS**

## PRIE SAVIVALDYBĖS TARYBOS SPRENDIMO

„**DĖL PRITARIMO PAPILDOMO SUSITARIMO PRIE 2018 M. RUGSĖJO 24 D. BENDRADARBIAVIMO SUTARTIES DĖL KLAIPĖDOS MIESTO EKONOMINĖS PLĖTROS STRATEGIJOS ĮGYVENDINIMO NR. J9-2011 PROJEKTUI“, PROJEKTO**

**1. Sprendimo projekto esmė, tikslai ir uždaviniai.**

Šis sprendimo projektas teikiamas, siekiant gauti Klaipėdos miesto savivaldybės tarybos pritarimą papildomo susitarimo prie 2018 m. rugsėjo 24 d. Bendradarbiavimo sutarties dėl Klaipėdos miesto ekonominės plėtros strategijos (toliau – KEPS) įgyvendinimo Nr. J9-2011 (toliau – Bendradarbiavimo sutartis), sudarytos Klaipėdos miesto savivaldybės tarybos 2018 m. birželio 28 d. sprendimu Nr. T2-122 „Dėl pritarimo bendradarbiavimo sutarties dėl Klaipėdos miesto ekonominės plėtros strategijos įgyvendinimo projektui“ (toliau – Papildomas susitarimas) projektui. Papildomo susitarimo esmė – Bendradarbiavimo sutarties papildymas KEPS rinkodaros tarybos (toliau – RT) sudarymo, jos nuostatų tvirtinimo bei teisių ir pareigų nuostatomis.

Sprendimo projekto tikslas – kompleksiškai, t. y. sukuriant palankią teisinę, ekonominę bei rinkodarinę aplinką, įgyvendinti Klaipėdos miesto savivaldybės kartu su miesto strateginiais partneriais Klaipėdos pramonininkų asociacija, UAB Klaipėdos laisvosios ekonominės zonos valdymo bendrove, VĮ Klaipėdos valstybinio jūrų uosto direkcija, VšĮ Klaipėdos universitetu, Klaipėdos prekybos, pramonės ir amatų rūmais (toliau – Partneriai) pasirašyto 2015 m. lapkričio 2 d. Ketinimų protokolo Nr. J9-1678 pagrindu paslaugos teikėjo UAB „Ernst&Young Baltic“ parengto ir Klaipėdos miesto savivaldybės tarybos 2018 m. balandžio 26 d. sprendimu Nr. T2-86 „Dėl pritarimo Klaipėdos miesto ekonominės plėtros strategijai ir įgyvendinimo veiksmų planui iki 2030 metų“ patvirtinto dokumento „Klaipėda 2030: ekonominės plėtros strategija ir įgyvendinimo veiksmų planas“ (toliau – Dokumentas) 5.1 skyriuje numatytą Klaipėdos ekonominės plėtros strategijos 2030 (toliau – KEPS2030) tikslų, uždavinių ir priemonių įgyvendinimo valdymą, strateginių sprendimų priėmimą bei koordinavimą.

Sprendimo projekto uždaviniai:

1. pritarus Papildomam susitarimui, sudaryti RT, kuri būtų nukreipta į vieningos rinkodaros sistemos, įgyvendinant KEPS, sukūrimą ir vystymą;
2. sukurti viešinimo strategijos ir komunikavimo planą, kuriuo kryptingai naudotųsi KEPS įgyvendinančios institucijos, bei vykdyti jo įgyvendinimo stebėseną.

**2. Projekto rengimo priežastys ir kuo remiantis parengtas sprendimo projektas.**

Klaipėdos miesto savivaldybės (toliau – KMS) taryba 2018 m. balandžio 26 d. sprendimu Nr. T2-86 pritarė Klaipėdos miesto ekonominės plėtros strategijai ir įgyvendinimo veiksmų planui iki 2030 metų (toliau – KEPS). 2018 m. gegužės 21 d. KMS tarybos posėdžio protokolu Nr. T-4 svarstant klausimą „Dėl pritarimo Klaipėdos miesto ekonominės plėtros strategijai ir įgyvendinimo veiksmų planui iki 2030 metų“ buvo priimtas protokolinis pavedimas (toliau – Protokolinis pavedimas), kuriuo, siekiant užtikrinti KEPS įgyvendinimo tvarumą, Klaipėdos miesto savivaldybės administracijai (toliau – KMSA) buvo pavesta sudaryti Klaipėdos ekonominės plėtros (toliau – EPT) ir Rinkodaros tarybas (toliau – RT), parengiant jų nuostatų projektus ir teikiant juos svarstyti KMS tarybai. KMSA specialistai kartu su KEPS rengimo partneriais (toliau – Partneriai) parengė ir 2018 m. rugsėjo 24 d. pasirašė Bendradarbiavimo sutartį Nr. J9-2011, kurioje įtvirtino 2 pagrindinius KEPS numatytus įgyvendinimo valdymo modelio elementus: EPT ir ĮVG (įgyvendinimo valdymo grupė). Tačiau, Bendradarbiavimo sutartyje nebuvo suformuota pozicija dėl RT.

Siekiant įgyvendinti KMS tarybos Protokolinio pavedimo dalį dėl RT sudarymo 2018-10-16 vykusiame EPT posėdyje (protokolo Nr. EPT-1) buvo svarstomos dvi RT sudarymo alternatyvos:

1) RT sudaryti prie KMS tarybos;

2) RT sudaryti prie jau sudarytos EPT.

Partneriai, vadovaudamiesi EPT ir ĮVG sudarymo praktika bei siekdami užtikrinti KEPS Partnerių bendradarbiavimo tvarumą kompleksine Bendradarbiavimo sutartimi, kurioje būtų įtvirtintas visas KEPS įgyvendinimo valdymo modelis, vieningai pritarė pirmajai RT sudarymo alternatyvai, t. y. įtvirtinant RT sudarymo nuostatas Bendradarbiavimo sutartyje ir sudarant ją prie EPT. 2018-12-19 vykusiame EPT posėdyje (protokolo Nr. EPT-2) pritarta Papildomam susitarimui prie Bendradarbiavimo sutarties projektui, papildant ją rinkodaros tarybos sudarymo, jos nuostatų tvirtinimo bei teisių ir pareigų nuostatomis.

Sprendimo projektas parengtas, vadovaudamasi Lietuvos Respublikos vietos savivaldos įstatymo 20 straipsnio 2 dalies 12 punktu, Klaipėdos miesto savivaldybės vardu sudaromų sutarčių pasirašymo tvarkos aprašo, patvirtinto Klaipėdos miesto savivaldybės tarybos 2014 m. gegužės 29 d. sprendimu Nr. T2‑115 „Dėl Klaipėdos miesto savivaldybės vardu sudaromų sutarčių pasirašymo tvarkos aprašo patvirtinimo“, 2.3 papunkčiu, Klaipėdos miesto savivaldybės tarybos 2018 m. balandžio 26 d. sprendimu Nr. T2‑86 „Dėl pritarimo Klaipėdos miesto ekonominės plėtros strategijai ir įgyvendinimo veiksmų planui iki 2030 metų“, Klaipėdos miesto savivaldybės tarybos 2018 m. gegužės 21 d. protokolo Nr. T‑4 protokoliniu pavedimu, priimtu svarstant klausimą „Dėl pritarimo Klaipėdos miesto ekonominės plėtros strategijai ir įgyvendinimo veiksmų planui iki 2030 metų“, Klaipėdos miesto savivaldybės tarybos 2018 m. birželio 28 d. sprendimu Nr. T2‑122 „Dėl pritarimo bendradarbiavimo sutarties dėl Klaipėdos miesto ekonominės plėtros strategijos įgyvendinimo projektui“, 2018 m. rugsėjo 24 d. Bendradarbiavimo sutarties dėl Klaipėdos miesto ekonominės plėtros strategijos įgyvendinimo Nr. J9-2011 9 punktu ir atsižvelgiant į Klaipėdos miesto ekonominės plėtros tarybos, veikiančios Bendradarbiavimo sutarties pagrindu, 2018 m. spalio 16 d. posėdžio protokolo Nr. EPT – 1 ir 2018 m. gruodžio 19 d. posėdžio protokolo Nr. EPT – 2 nutarimus.

**3. Kokių rezultatų laukiama.**

Klaipėdos miesto savivaldybės tarybai pritarus Sutarties keitimui:

* Bendradarbiavimo sutartis bus papildyta RT sudarymo, jos nuostatų tvirtinimo bei teisių ir pareigų nuostatomis;
* papildyta Bendradarbiavimo sutartis kompleksiškai užtikrins KEPS Partnerių bendradarbiavimo tvarumą, nes joje bus įtvirtintas visas KEPS įgyvendinimo valdymo modelis (EPT, ĮVG ir RT);
* atsiras pagrindas sudaryti RT ir sukurti bei vystyti vieningą KEPS įgyvendinimo rinkodaros sistemą;
* bus sukurtas viešinimo strategijos ir komunikavimo planas, kuriuo kryptingai naudosis KEPS įgyvendinančios institucijos, bei vykdoma jo įgyvendinimo stebėsena;
* bus kompleksiškai užtikrinamas bendradarbiavimas tarp KEPS įgyvendinančių institucijų, sukuriant palankią teisinę, ekonominę bei rinkodarinę aplinką;
* vieningai ir kompleksiškai įgyvendinant papildytą Bendradarbiavimo sutartį Klaipėdos miestas visų Partnerių būtų pozicionuojamas kaip patrauklus gyventi, dirbti ir investuoti, o planinga ir koordinuota Dokumente įgyvendinamų priemonių rinkodara užtikrintų ne tik miesto, bet ir viso regiono žinomumą ir patrauklumą.

**4. Sprendimo projekto rengimo metu gauti specialistų vertinimai.**

Nėra.

**5. Galimos teigiamos ar neigiamos sprendimo priėmimo pasekmės.**

Teigiamos pasekmės:

* bus išlaikytas kompleksinis, tvarus ir formalizuotas miesto strateginių Partnerių bendradarbiavimas, siekiant KEPS tikslų, uždavinių ir priemonių įgyvendinimo;
* bus užtikrintas kompleksinis ir optimalus KEPS įgyvendinimo valdymo modelis;
* bus sudarytos prielaidos kurti vieningą Klaipėdos miesto rinkodaros sistemą KEPS įgyvendinimo kontekste.

Neigiamos pasekmės: nepritarus papildomam susitarimui prie Bendradarbiavimo sutarties projektui bendradarbiavimas rinkodaros ir atitinkamo miesto pozicionavimo srityse tarp Partnerių gali būti chaotiškas, kas keltų grėsmę kompleksiniam, tvariam ir savalaikiam KEPS tikslų, uždavinių ir priemonių įgyvendinimui.

PRIDEDAMA.

1. Papildomo susitarimo prie Bendradarbiavimo sutarties projektas, 3 lapai.
2. Bendradarbiavimo sutarties suvestinė redakcija, 3 lapai.

|  |  |  |
| --- | --- | --- |
| Tarptautinių ryšių ir ekonominės plėtros skyriaus vedėja |  | Jurgita Činauskaitė |